ADVANC เตรียมเปิดบริการ 4G ม.ค.นี้ วางเป้าลูกค้าอย่างต่ำ 2 ล้านราย
ADVANC เตรียมเปิดบริการ 4G อย่างเป็นทางการเดือน ม.ค.59 วางเป้าลูกค้าอย่างต่ำ 2 ล้านรายในปีหน้า
4 ธ.ค. 2558

นายสมชัย เลิศสุทธิวงศ์ ประธานเจ้าหน้าที่บริหาร บริษัท แอดวานซ์ ไวร์เลส เน็ทเวิร์ค จำกัด (AWN) ซึ่งเป็นบริษัทย่อยของบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC หรือเอไอเอส เปิดเผยว่า บริษัทจะเปิดให้บริการ 4G บนคลื่นความถี่ย่าน 1800 MHz อย่างเป็นทางการในเดือนม.ค. 59 หลังจากที่ขยายสถานีฐานได้ครบ 6,000 สถานีฐาน ด้วยงบลงทุน 14,520 ล้านบาท
โดย ภายในกลางเดือนธ.ค.นี้ คาดว่าจะขยายสถานีฐานได้ 1,500 แห่งที่จะเริ่มให้บริการในกรุงเทพฯและหัวเมืองใหญ่ และคาดว่าจะขยายสถานีฐาน (site) ครอบคลุมทั่วประเทศในสิ้นปี 59 ซึ่งบริษัทคาดว่าจะมีลูกค้าใช้บริการระบบ 4G อย่างน้อย 2 ล้านราย
สำหรับปัจจุบันพบว่าพฤติกรรมการใช้ดาต้าของลูกค้าในระบบ 4G มีจำนวนกว่า 4 ล้านราย และมีลูกค้าที่มีเครื่องโทรศัพท์มือถือรองรับระบบ 4G ราว 2 ล้านเครื่อง อย่างไรก็ตาม คาดว่าลูกค้าจะทยอยย้ายเข้ามาใช้ระบบ 4G มากขึ้นหลังจากที่ขยายโครงข่ายระบบ 4G โดยในส่วนของเอไอเอสใช้อุปกรณ์จาก 3 ผู้ซัพพลายอุปกรณ์(vender)  หัวเว่ย แซดทีอี และโนเกีย ซึ่งการที่ใช้หลาย Vender ทำให้สามารถบริหารโครงข่ายอย่างมีประสิทธิภาพได้เป็นอย่างดี
ทั้งนี้ เอไอเอสจะเปิดให้ลูกค้าทดลองใช้บริการ 4G ฟรีประมาณ 1 เดือนหรือจนกว่าจะเปิดให้บริการอย่างเป็นทางการ โดยจะสุ่มเลือกลูกค้าที่จะเปิดทดลองใช้ต่อไป
“เราใช้เวลา 2 เดือน ทำได้ 6 พัน site ถือว่า Amazing มากๆ …เราเชื่อว่า การแข่งขันด้วยบริการ เอไอเอสมุ่งมั่นตั้งใจเป็น Leader”นายสมชัย กล่าว
ขณะที่บริษัทจะแข่งขันด้วยเครือข่ายที่มีคุณภาพเร็วและแรง มี content ที่ดี และมีแอพพลิเคชั่น ที่ดีเช่นกัน รวมทั้งมีความพร้อมด้านงานบริการ บริการดิจิทัล และการจัดเตรียม Handset  4G ส่วนการลงทุนโครงข่ายระบบ 4G ในเฟสถัดไปจะนำเสนอคณะกรรมการเพื่อขอนุมัติงบลงทุนในเดือนก.พ.59 ต่อไป
โดยปัจจุบัน เอไอเอส มีลูกค้าทั้งหมด 40 ล้านราย โดยมีลูกค้าระบบ 2G อยู่กว่า 1 ล้านราย ส่วนที่เหลือเป็นลูกค้า 3G